**Anotimpuri calde**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Trecut n-avem, întotdeauna azi

E-o graniţă abstractă, efemeră,

Te-ascund visând în ochii mei nomazi,

Un anotimp să-mi fii prizonieră.

Rotind în joc cuvintele târzii

Vom aduna între coperţi de carte

Secundele-mbrăcate-n fantezii

Chiar dacă-mi eşti aproape și departe.

Pe drumul viselor acum renasc

Și te aştept arzând, seară de seară,

De-s singur plâng, ca strugurii în teasc,

Când se transformă-n stropi de primăvară.

- La jumătatea cerului promis

Am încrustat safire şi smaralde,

Din praf de stele am croit un vis

Şi-aştept, iubite, anotimpuri calde

Să îndulcească gerul timpuriu,

Tulpina grea de flori s-o încălzească,

Rodul iubirii, dulce,-ntr-un târziu,

O să-ţi dezmierde gura şi-o să crească.

Să guşti savoarea fructului oprit

Răscumpărând din Eden o dorinţă,

Păcat e numai timpul irosit

Când noi suntem o singură fiinţă.

Ioan Grigoraș Liliana Trif

Din volumul Din paradisul aproape pierdut -

Editura PIM Iași - 2015